recursal/SuperWikiNEXT-32B huggingface dataset:
Žlto-čierna vlajka anarchokapitalizmu

**Anarchokapitalizmus** je smer anarchizmu, ktorý presadzuje úplné odstránenie štátu, spravidla definovaného weberovsky ako „monopolu na legitímne použitie násilia na danom území", a úplné nahradenie jeho funkcií voľným trhom. Za autora pojmu *anarchokapitalizmus* sa pokladá americký ekonóm rakúskej školy Murray Rothbard.

Anarchokapitalisti neuznávajú oprávnenosť inej autority rozhodovať za nich samotných a všetky aktivity štátu sú podľa ich názoru nahraditeľné súkromnými inštitúciami (vrátane súdov, zdravotníctva, bezpečnosti a školstva), ktoré na rozdiel od štátu neporušujú práva slobodných jedincov. Tvrdia, že nikto nemá právo prerozdeľovať finančné prostriedky občanov bez ich vedomia a súhlasu. Verejný záujem považujú za záujem konkrétnych jednotlivcov a za najväčšiu motiváciu pokladajú majetok a česť jednotlivca.

Pojem anarchokapitalizmus použil už v druhej polovici 20. storočia ekonóm Murray Rothbard, ktorý bol predstaviteľom tzv. Rakúskej ekonomickej školy, a ktorý prehlásil: "Kapitalizmus je vrcholné vyjadrenie anarchizmu a anarchizmus je vrcholné vyjadrenie kapitalizmu. Nielen, že sú kompatibilné, ale nemôžete skutočne mať jedno bez druhého. Pravý anarchizmus bude kapitalizmom a pravý kapitalizmus bude anarchizmom." Za zakladateľa anarchokapitalizmu je považovaný holandský ekonóm pôsobiaci vo Francúzsku v 19. storočí, Gustave de Molinari. Medzi ďalších predstaviteľov patrí napr. David D. Friedman a Hans-Hermann Hoppe. 

Anarchokapitalisti často uvádzajú ako príklad fungujúcej anarchistickej spoločnosti stredoveký Island.

Anarchokapitalizmus a klasický liberalizmus
-------------------------------------------

Liberalizmus stavia slobodu jednotlivca na prvé miesto. Každý jednotlivec má podľa téz prirodzeného práva zaručené právo na život, slobodu a majetok. Trh je len miestom stretávania sa záujmov jednotlivcov, pôsobením "neviditeľnej ruky trhu" dochádza k naplneniu individuálnych záujmov. Klasickí liberáli však prikladajú štátu určitý význam - hoci je na úkor osobnej slobody, tak je nutný pre zachovanie prirodzených práv.

Anarchokapitalisti odmietajú akúkoľvek formu donucovania v podobe štátu. Uznávajú ale dobrovoľný štát, ktorý by fungoval ako forma inštitúcie v rámci voľného trhu a bol založený na dobrovoľnej občianskej účasti, dobrovoľnom platení daní a pod. V tom sa líšia od väčšiny ostatných anarchistických smerov, a ktoré už len samotné slovo anarchokapitalizmus považujú za oxymoron. Ideologicky najbližším liberálnym smerom k anarchokapitalizmu je minarchizmus.

Spoločným východiskom oboch smerov je individuálna sloboda a pojatie prirodzeného práva.

Referencie
----------

1. ↑  ABJORENSEN, Norman. *Historical Dictionary of Democracy*. [s.l.] : Rowman & Littlefield, 2019-06-15. Google-Books-ID: cNSSDwAAQBAJ. Dostupné online. ISBN 978-1-5381-2074-3. (po anglicky)

Zdroj
-----

* *Tento článok je čiastočný alebo úplný preklad článku Anarchokapitalismus na českej Wikipédii (číslo revízie nebolo určené).*
**Koroibos** (starogr. *Κόροιβος* – *Koroibos*) bol v roku 776 pred Kr. víťaz olympijských hier v behu na jedno stadion.

Antickí autori uvádzajú, že Koroibos z Élidy bol prvým víťazom starovekých olympijských hier. Zvíťazil v behu na jedno stadion, jedinej disciplíne v ktorej sa na hrách súťažilo. Zavedenie ďalšej disciplíny behu na dve stadiá (diaulos) sa uskutočnilo na 14. hrách v roku 724 pred Kr. Prvým víťazom behu na dve stadiá sa stal Hypénos z Pisy. Vzdialenosť stadia (600 stôp) sa pohybovala zhruba od 175 do 200 metrov (olympijské stadion 192,27 metra).

Antický autor Pausanias, ktorý v druhom storočí navštívil Olympiu, uvádza, že Koroibovu sochu nevidel, ale jeho hrob sa nachádzal na hraniciach Élidy. Na náhrobnom kameni mal nápis, že bol prvým človekom, ktorý vyhral v Olympii.

Referencie a bibliografia
-------------------------

1. 1 2  Eusebios, *Kronika* 2,193.
2. 1 2 3  Pausanias, *Periégésis tés Hellados*, 5,8,6.
3. 1 2  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 199.
5. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 47.
6. ↑  Pausanias, *Periégésis tés Hellados*, 8,26,3-4.

Pozri aj
--------

* Zoznam olympijských víťazov staroveku
Róbert I. z Artois (obraz zo 14. storočia
**Robert I.** (1216 – 8. februára 1250), zvaný aj **Dobrý**, bol prvým grófom z Artois ako piaty (a druhý preživší) syn francúzskeho kráľa Ľudovíta VIII a jeho manželky Blanky Kastílskej.

Život
-----

Robert získal grófstvo Artois ako apanáž podľa vôle svojho otca (zomrel v 1226) keď dosiahol plnoletosť (21 rokov) v roku 1237. V roku 1240 ponúkol pápež Gregor IX. toho času v spore s nemeckým cisárom Fridrichom III. Robertovi nemeckú cisársku korunu, ten ju však odmietol.

Sobáš a potomstvo
-----------------

14. júna 1237 sa Robert oženil s Matildou Brabantskou dcérou Henricha II. Brabantského a Márie Hohenstaufskej. 

Mali spolu 2 deti:

* Blanka (1248–1302)
* Robert II. z Artois (1250–1302), ktorý zdedil Artois po smrti Roberta I.

Smrť
----

Robert I. zomrel keď viedol útok proti Mansúru v Egypte počas siedmej križiackej výpravy. Robert I. spolu s templármi vtrhol do mesta kde však rytieri uviazli v úzkych uliciach a boli premožení. Podľa Jeana de Joinville Robert I. bojoval statočne a zomrel v boji. Podľa Matúša Parížskeho Robert I. ušiel z boja a zahynul pri pokuse prekročiť rieku Thanis, jedno z ramien Nílu.

Iné projekty
------------

Commons
* Spolupracuj na Commons Commons ponúka multimediálne súbory na tému **Róbert I. z Artois**


|  |  |
| --- | --- |
| Portal | Historický portálBiografický portál |

Autoritné údaje: * GND: 137409753
* VIAF: 81604884
**Andreas Hörtnagl** (\* 28. november 1942, Matrei am Brenner, Rakúsko) je rakúsky politik.

Životopis
---------

Andreas Hörtnagl bol od roku 1980 do roku 1992 starostom mesta Gries am Brenner.

Hörtnagl sa preslávil konfliktom so svojím predchodcom Jakobom Stricknerom, ktorý sa v nemeckých novinách "Bunte" hovoril o tom, ako pomáhal Jozefovi Mangelemu pri jeho úteku do Talianska cez takzvanú "Rattenlinie". Starosta Hörtnagl sa hanbil za správanie svojho predchodcu a verejne sa ospravedlnil pozostalým holokaustu. Stricker ho zažaloval za urážku na cti, avšak pred súdom neuspel.

Po skončení občianskej vojny v Rumunsku a páde komunizmu v Európe sa Gries am Brenner ako jediná rakúska obec ujala sto trinástich uchádzačov o azyl zo siedmich krajín. Väčšina týchto utečencov má dnes rakúske občianstvo.

V roku 1991 založil Hörtnagl spolu s biskupom Reinholdom Stecherom prvý spolok pre postihnutých v Rakúsku, s menom L`Arche. Domy tohoto spolku sú dnes vo viacerých obciach Wipptalu.

V roku 1992 založil Hörtnagl spolu s Andreasom Maislingerom spolok "Gedenkdienst" a umožnil mladým Rakúšanom spoluprácu na zahraničných pamätníkoch pre obete holokaustu. Od roku 2000 je Hörtnagl zastupujúcim predsedom rakúskej zahraničnej služby.

Vyznamenania
------------

Roku 1991 ho univerzita Innsbruck ocenila "vyznamenaním úcty univerzity" a v roku 1995 biskupstvo Innsbrucku "strieborným vyznamenaním úcty". Kraj Tirolsko Hörtnagela v roku 2005 vyznamenalo "medailou zásluhy" a roku 2010 "krížom zásluhy" kraju. V roku 2012 dostal Hörtnagl od prezidenta Heinza Fischera "zlatú medailu zásluhy" rakúskej republiky.
***Heatwave*** je piaty album belgickej skupiny Univers zero. Vyšiel v roku 1986 a svojim hudobným štýlom nadväzoval na vplyvy Stredného východu, ktoré sa začali prejavovať už pri ich predošlom projekte *UZED*. Inštrumentálne sú nahrávky albumu *Heatwave* oproti predošlej tvorbe viacej elektronické. Album bol nahraný a zmixovaný Didierom de Roosom v brusleskom Daylight Studiu.

Album je neobvyklý aj tým, že sa na ňom nedominujú len kompozície od lídra Univers Zero a hráča na bicie nástroje, Daniela Denisa. Autorským lídrom nahrávania sa v tomto prípade stal hráč na klávesové nástroje, Andy Kirk, ktorý je aj autorom hlavnej skladby projektu, dvadsať minútovej suity „The Funeral Plain". Je to druhá najdlhšia pieseň skupiny. Najdlhšou je skladba „La Faulx", ktorá sa nachádza na ich albume *Heresie*.

Po albume *Heatwave* si skupina Univers zero dala v nahrávaní dlhšiu prestávku a svoj ďalší projekt, *The Hard Quest*, vydala až v roku 1999.

Skladby albumu
--------------

1. Heatwave (Kirk) – 8:37
2. Chinavox (Denis) – 4:53
3. Bruit Dans Les Murs (Denis) – 8:27
4. The Funeral Plain (Kirk) – 20:22

Nahrávanie albumu
-----------------

* Michael Delory - elektrická gitara
* Daniel Denis - bicie nástroje, perkusie, spev
* Dirk Descheemaeker - klarinet, bass klarinet, soprán saxofón
* Christian Genet - basová gitara, nailskake
* Patrick Hanappier - husle, viola
* Andy Kirk - klavír, syntetizátor, spev
* Jean-Luc Plouvier - klavír, syntetizátor, spev
Heaven Shall Burn
**Heaven Shall Burn** je nemecká hudobná skupina hrajúca metalcore (kde patria medzi zásadných interpretov) s prvkami deathcore (niekedy sa ale tiež uvádza melodic death metal). Ich anglické texty bojujú napríklad proti rasizmu a sociálnej nespravodlivosti. Vznikla v roku 1996.

Videografia
-----------

* Bildersturm : Iconoclast II (The Visual Resistance) (2009)

Diskografia
-----------

* Iconoclast (Part 1: The Final Resistance) (2008)
* Deaf To Our Prayers (2006)
* Antigone (2004)
* Whatever It May Take (2002)
* Asunder (2000)
* Veto (2013)

Členovia
--------

* Marcus Bischoff - screaming
* Maik Weichert - gitary
* Alexander Dietz - gitary
* Eric Bischoff - basgitara
* Matthias Voigt - bicie

Bývalí členovia
---------------

* Patrick Schleitzer - elektrická gitara

Iné projekty
------------

Commons
* Spolupracuj na Commons Commons ponúka multimediálne súbory na tému **Heaven shall burn**

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku neznámeho mena na neurčenej Wikipédii.*
**Andreas Bang-Haas** (\* 6. december 1846, Horsens, Dánsko – † 7. február 1925, Drážďany, Nemecko) bol významný dánsky entomológ a obchodník s hmyzom.

Biografia
---------

Andreas Bang-Haas sa narodil v Dánsku v menšom mestečku Horsens. Neskôr sa presťahoval do Nemecka, kde pracoval v Staudingerovej firme, ktorá obchodovala s hmyzom. Oženil sa s dcérou Otta Staudingera Carmen Dolores Staudingerovou a stáva sa spolumajiteľom firmy a neskôr - v roku 1900 - po smrti Dr. Staudingera pokračovateľom rodinnej firmy *Staudinger & Bang-Haas*. Ešte počas jeho života pokračoval v rodinnej tradícii jeho syn Otto Bang-Haas - asi od roku 1913.

Zbierka hmyzu
-------------

Jeho privátna zbierka dánských mikrolepidopter sa od roku 1880 nachádza v Zoologickom múzeu v Kodani.

Zdroje informácií o autorovi
----------------------------

* Heidicke, H.: 1925, Andreas Bang-Haas. Deutsche entomologische Zeitschrift, 1925: p. 87 - 88.
* Pfaff, G. & Wrede, O. H.: 1934, [Bang-Haas, A.] *Festschrift, 50jähriges Bestehen I.E.V.* 7 + portrét.
* Seitz, A.: 1925, [Bang-Haas, A.] *Ent. Rundschau*, 42, p. 9.

Autoritné údaje: * GND: 1208438662
* LCCN: no2007029884
* VIAF: 9617818
* WorldCat: lccn-no2007029884
**Operácia Shingle** alebo aj **vylodenie pri Anziu** bola spojenecká obojživelná operácia, ktorá bola súčasťou talianskeho ťaženia, začatá 22. januára 1944 v priestore Anzia a Nettuna na pobreží Tyrrhenského mora. Operácii velil americký generálmajor John P. Lucas so zámerom vpadnúť do tyla nemeckým jednotkám bojujúcim na tzv. Zimnej (resp. Gustavovej línii) a otvoriť cestu na Rím, ktorý leží iba okolo 60 km na sever od Anzia. Následné boje sa zvyknú označovať ako **bitka pri Anziu**.

Úspech vylodenia závisel od faktoru prekvapenia a rýchlosti postupu oboch strán, keďže miesto vylodenia bolo obklopené hornatým územím a vysušenými močiarmi. Akékoľvek zdržanie tak mohlo znamenať uviaznutie útočníka. Samotné vylodenie prebehlo bez akéhokoľvek odporu a bolo pre Nemcov obrovským prekvapením. Spojeneckej prieskumnej jednotke sa dokonca podarilo dostať na predmestie Ríma. Napriek týmto okolnostiam Lucas nedal rozkaz na postup a zahodil moment prekvapenia a namiesto útoku sa sústredil na konsolidáciu vlastných jednotiek, postup bol odhodlaný nariadiť až keď naň budú jednotky pripravené.

Kým Lucas stál na mieste, poľný maršal Albert Kesselring, nemecký veliteľ na talianskom bojisku, poslal do prstenca obopínajúceho spojenecké predmostie každú voľnú jednotku. Nemci takisto zastavili odvodňovací systém a nechali zaplaviť bývalý močiar so zámerom čiastočne tak odrezať spojenecké jednotky a zvýšiť riziko epidémie.

Po mesiaci ťažkých, ale nerozhodných bojov, bol Lucas odvolaný a nahradený generálmajorom Lucianom Truscottom. Spojencom sa podarilo preraziť až v máji, ale namiesto úderu do talianskeho vnútrozemia a prerušenia zásobovacích komunikácií nemeckej 10. armády bojujúcich pri Cassine sa Spojenci pohli na Rím, ktorý oslobodili 4. júna 1944. To umožnilo nemeckej 10. armáde usporiadaný ústup na sever od Ríma, ich preskupenie a pokračovanie v bojoch až kým nedosiahli ďalšiu pripravenú obrannú líniu – Gótsku líniu.

Galéria
-------

* Rozmiestnenie jednotiek oboch strán, január/február 1944Rozmiestnenie jednotiek oboch strán, január/február 1944
* Pozície spojeneckých jednotiekPozície spojeneckých jednotiek
* Spojenecký plán operácie DiademSpojenecký plán operácie Diadem
* Spojenecký prielom z priestoru Anzia a postup Spojencov na Gustavovej líniiSpojenecký prielom z priestoru Anzia a postup Spojencov na Gustavovej línii
* Britskí zajatci. február 1944Britskí zajatci. február 1944
* Prielom z priestoru Anzia a postup na Rím, máj/jún 1944Prielom z priestoru Anzia a postup na Rím, máj/jún 1944

Referencie
----------

1. 1 2  D'ESTE, Carlo. *Fatal Decision: Anzio and the Battle for Rome*. New York : Harper, 1991. ISBN 0-06-015890-5.

Iné projekty
------------

Commons
* Spolupracuj na Commons Commons ponúka multimediálne súbory na tému **Operácia Shingle**

Zdroj
-----

*Tento článok je čiastočný alebo úplný preklad článku Operation Shingle na anglickej Wikipédii.*
**G36** je útočná puška nemeckej výroby vyrábaná firmou Heckler & Koch.

Navrhnutá bola v roku 1990 ako náhrada za pušku G3. Projekt sa volal HK 50. V roku 1995 bola zaradená ako služobná puška do výzbroje nemeckej armády (Bundeswehr). Dnes je používaná mnohými inými armádami (najmä špeciálnymi jednotkami) a policajnými zbormi nielen v Európe, ale aj v Amerike.

G36 má telo vytvorené z polymérov spevnených oceľovými plátmi. Má zabudovanú optiku s 1,5 alebo 3-násobným priblížením a sklopnú pažbu. Dá sa rôzne modifikovať, dajú sa pripevniť rôzne baterky, puškohľady, kolimátory, laserové zameriavania. Ďalej sa dá namontovať granátomet AG36 a dá sa použiť bajonet z AK-74. Zásobník je z priehľadného plastu, a tak sa dá kontrolovať počet nábojov.

Varianty
--------

Okrem základnej verzie je niekoľko variácií.

* G36 - štandardná verzia, karabína
* G36K (Kurz) - skrátená verzia
* G36C (Compact) - kompaktná verzia pre špeciálne jednotky
* MG36 (MaschineGewehr) - ľahký guľomet

Ďalej sú ešte zbrane odvodené od G36 - SL8 a SL9. Na dizajne G36 je založená aj puška americkej výroby XM8.

Iné projekty
------------

Commons
* Spolupracuj na Commons Commons ponúka multimediálne súbory na tému **Heckler & Koch G36**
Symbol rozcestia O iných významoch výrazu *Hebron* pozri *Hebron (rozlišovacia stránka)*.
Súradnice: 31°32′0″S 35°5′42″V﻿ / ﻿31,53333°S 35,09500°V﻿ / 31.53333; 35.09500

**Hebron** (hebrejsky: חֶבְרוֹן, arabsky: لخليل' *al-Chalíl*) je mesto v Západnom brehu Jordánu, 30 km južne od Jeruzalema, v regióne Júdsko. V meste sídli Hebronská univerzita a Palestínska technická univerzita.

Hebron je pre židov po Jeruzaleme druhým najsvätejším mestom, no ako mesto Abraháma má veľký význam aj pre moslimov a kresťanov. Od Abraháma (Abrahám – priateľ Boží) sa odvodzuje i hebrejský názov mesta *Chevron* a arabský *al-Chalíl*, pochádzajúci od slova priateľ.

Dejiny
------

Mesto patrí medzi najstaršie osídlenia v oblasti Blízkeho východu. V biblických dobách tu žili Chetiti, medzi ktorými žil praotec Abrahám. Za panovania kráľa Dávida bol Hebron hlavným mestom izraelského kráľovstva, až po dobytie Jeruzalema. Po zániku Júdskeho kráľovstva a babylonskom zajatí bol Hebron pod vládou Idumejcov. Ich vládca Herodes nechal nad jaskyňou patriarchov postaviť mauzóleum (dočasne kostol a dnes mešita), ktoré existuje dodnes. Následne mesto spravovala Rímska a po nej Byzantská ríša a v roku 638 ho dobyli Arabi. V roku 1099 Hebron dobyli križiaci a svätyňa sa stala opäť kostolom a od roku 1168 na krátky čas i katedrálou *hebronského biskupstva*. Od roku 1187 patrilo mesto opäť moslimom, ktorí v roku 1267 zakázali vstup do svätyne Židom i kresťanom, trvajúci 700 rokov (do 1967). Od roku 1517 bolo mesto súčasťou Osmanskej ríše, od roku 1917 pod britskou okupáciou.

Na etnicky a nábožensky zmiešanom území dochádzalo často k nepokojom a násilnostiam. V roku 1929 hebronskí Arabi zabili 67 a zranili 60 Židov. Ostatní obyvatelia židovského pôvodu opustili mesto, no v roku 1931 sa časť z nich vrátila. Britská správa ich však v snahe predísť násilnostiam vysťahovala.

Počas prvej arabsko-izraelskej vojny Hebron obsadila Arabská légia a v rokoch 1948 – 1967 sa stal súčasťou Jordánska. Od šesťdňovej vojny v júli 1967 kontrolovalo mesto izraelská armáda a bola tu obnovená židovská komunita. V súčasnosti patrí do oblasti palestínskej autonómnej správy. Vo februári 1994 radikálny izraelský rabín Baruch Goldstein streľbou usmrtil vo svätyni 29 prítomných moslimov a 125 ich zranil.

Pamiatky
--------

* *Mauzóleum patriarchov* – mimoriadne uctievaná svätyňa Židov a moslimov stojí podľa tradície nad miestom jaskyne *Machpela*, v ktorej boli pochovaní najvýznamnejší židovskí patriarchovia Starého zákona, uctievaní aj v islame (Adam a Eva, Abrahám a Sára, Izák a Rebeka, Jákob a Lea).
* *Abrahámov dub v Mamre* – stojí na mieste, kde podľa tradície Abrahám postavil svoj stan. Jeho vek sa odhaduje na 5 000 rokov.
* Hroby Izaia, otca kráľa Dávida, Rút a Abnera.
* *Archeologické múzeum* s predmetmi z období od kanaánskeho po islamské.

Pozri aj
--------

* Štyri sväté mestá judaizmu

Iné projekty
------------

Commons
* Spolupracuj na Commons Commons ponúka multimediálne súbory na tému **Hebron**

Zdroj
-----

* *Tento článok je čiastočný alebo úplný preklad článkov Hebron na nemeckej Wikipédii a Hebron na českej Wikipédii.*
**Konektor** je mechanicko-elektrický rozoberateľný spoj dvoch elektrických vodičov (káblov) alebo mechanicko-elektrické pripojenie vodiča (kábla) k pevnému elektrickému bodu alebo mechanicko-elektrické spojenie dvoch pevných bodov. 

Úlohou konektora *po mechanickej stránke* je zaistiť pevné spojenie (izolačne pevné, otrasuvzdorné, vodotesné, presne orientované, jednoznačné, jedinečné a pod.), tak aby bolo zabezpečené opakovane možné spojenie a rozpojenie. *Po elektrickej stránke* zabezpečuje jednoznačný elektrický kontakt - elektrický spoj dvoch elektrických vodičov (musia sa spojiť konkrétne vodiče, konektor nemá vnášať do spoja elektrický odpor, musí byť oteruvzdorný a zachovávať elektrické vlastnosti aj po opakovaných spojeniach a rozpojeniach ...)

Konektory majú rôzne tvary a rôzne počty kontaktov. Vo všeobecnosti sa elektrický kontakt vytvára spojením vodivých plôšok alebo zastrčením vodivého kolíka do vodivej dierky. Z toho vzniklo anglické označenie konektorov male/female.

Konektor sa obvykle skladá z dvoch častí - zástrčka je to, čo sa zastrkuje, a zásuvka je to, do čoho sa zastrkuje. Platí to aj pre pevné aj pre pohyblivé prívody.  

Mnohé konektory sú elektricky a mechanicky rovnaké, líšia sa len tzv. kľúčom, výstupkom alebo zárezom, ktorý presne určuje protistranu (zástrčka/zásuvka), aby nedošlo k zámene.
Princíp účinku acetylcholínu na nikotínovom receptore spojenom s iónovým kanálom
**Acetylcholín** (CH3COOCH2CH2N+(CH3)3OH-) je signálna molekula a jeden z najdôležitejších neurotransmiterov. Chemicky ide o ester kyseliny octovej a aminoalkoholu cholínu.

Acetylcholín je signálovou molekulou parasympatického nervového systému u pregangliových aj postgangliových neurónov. Je syntetizovaný v presynaptickom zakončení neurónu pomocou enzýmu acetylcholíntransferáza (cholínacetyltransferáza) z cholínu a acetyl-CoA (vyslov Acetyl-koenzým A). Po uvoľnení do synaptickej štrbiny a väzbe na receptory je acetylcholín štiepený acetylcholínesterázou na cholín a kyselinu octovú a tým stráca schopnosť pôsobiť ako neurotransmiter.

Viaže sa na nikotínový a muskarínový receptor (GPCR).

Jeho inhibítory (a teda nervové jedy) sú predovšetkým organofosfáty (soman, tabun).

Zdroje
------

* KITTNAR, Otomar a kol. *Lékařská fyziologie*. Praha : Grada, 2011. ISBN 978-80-247-3068-4. (po česky)
* acetylcholín. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 39.


|  |  |
| --- | --- |
| Portal | Chemický portál |
Časť kanelovaného drieku a hlavice iónskeho stĺpa
**Kanelúra** (z lat. canalis – žľab) je jednotlivý zvislý žliabok drieku stĺpa alebo pilastra alebo súhrn takýchto žliabkov (tento súhrn sa nazýva aj **kanelovanie, kanelácia** alebo **žliabkovanie**). Mávajú rôzne profily.

Stĺp alebo pilaster pokrytý kanelúrami sa označuje ako **kanelovaný stĺp** alebo **kanelovaný pilaster**. Kanelovanie/žliabkovanie stĺpov sa objavilo v egyptskej starovekej a v perzskej architektúre. Najhojnejšie sa však kanelúry používali v klasickej rádovej architektúre, kde sú kanelúrami pokryté drieky stĺpov veľmi často, a predovšetkým v antickom Grécku a Ríme prakticky vždy. 

Kanelúry dórskych stĺpov sú pomerne ploché, je jich 16 – 22 a stretávajú sa v ostrých hrankách. Kanelúry iónskych stĺpov bývajú hlbšie, je ich 20 – 24 a leží medzi nimi zvislý pásik. Podobne sú riešené i kanelúry korintských stĺpov, kde bývajú, predovšetkým v Rímskej architektúre, do spodných častí kanelúr vsunuté navyše ešte oblé prúty. V gotickej architektúre sa kanelúry používali najmä na ostenia.

Referencie
----------

1. ↑   *Akademický slovník cizích slov, Academia Praha.* [online]. SPN, 2005, [cit. 2009-09-01]. Dostupné online. (po anglicky)

Zdroj
-----

*Tento článok je čiastočný alebo úplný preklad článku Kanelura na českej Wikipédii.*
**Živorodka pôvabná** (lat. Neoheterandria elegans) je druh ryby z čeľade živorodkovité (*Poeciliidae*). Nie je častou súčasťou akvárií. Po prvom pôrode rodí skoro stále.

Pôvod
-----

Jej domovinou je Južná Amerika a Kolumbia (Rio Truando).

Opis
----

Živorodka pôvabná je veľmi malá. Samček dorastá len do 1,5 cm, samička do 2,5 cm. Jej spôsob života i rozmnožovania je nesmierne zaujímavý. Základná farba je zlatistá medová s 6 až 9 okrovými priečnymi pásikmi. Uprostred tela sú dva pásiky, ktoré sa v spodnej časti zbiehajú a vytvárajúce veľké V, ktoré je vyplnené opaleskujúcou tmavomodrou a lemované intenzívnou zlatožltou farbou. Všetky plutvy sú bezfarebné. Samička aj samček sú vyfarbený rovnako, ale samček vzhľadom na svoju veľkosť menej vyniká.

Chov
----

Tieto rybky sú naozaj malé a tomu je potrebné prispôsobiť aj technické zariadenia a údržbu nádrže, pretože vždy hrozí nasatiu rybiek, alebo ich uväzneniu na dne z veľkého štrku. Vyhovuje im pieskové dno a dobre zarastená nádrž.
Všežravec, výber a prípravu potravy treba prispôsobiť veľkosti rybky. Tvrdosť vody v rozsahu 5 – 30 °dGH, pH 7,5 a viac, teplota vody 26 – 30 °C. Pokojná rybka vhodná kvôli svojej veľkosti do druhovej nádrže.

Rozmnožovanie
-------------

Samček je menší a má gonopodium. Samička je zavalitejšia a väčšia.
Samec naháňa samičku a oplodní ju. Gravidita trvá 3 – 4 týždne a je zaujímavá tým, že rybka po prvom oplodnení rodí takmer stále, najneskôr obdeň vypúšťa 1 – 2 rybky len 2 mm veľké. Mesačne tak rodí okolo 40 mladých. Chovaná je zriedka, zohnať ju len v špecializovaných chovoch. Mladých je možné odchovať iba v dobre zarastenej nádrži, prachovou potravou. Kanibalizmus neprejavuje. Plávajúce rastliny sú pre mladých tiež vhodné.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Živorodka pôvabná**
* Spolupracuj na Wikidruhoch Wikidruhy ponúkajú informácie na tému **Živorodka pôvabná**

Zdroje
------

* ROMIG, Thomas.*Příroda do kapsy: Akvarijní ryby* ISBN 80-205-1033-8.
* *Tento článok je čiastočný alebo úplný preklad článku Neoheterandria elegans na anglickej Wikipédii.*
Slalomový kanál v Augsburgu
**Kanoistika** je všeobecný názov pre vodný šport, ktorého názov je odvodený zo slova *Canoe*. Využíva dva základné typy plavidla – kajak a kanoe. Plavidlo sa dostáva do pohybu pomocou pádla. V kajaku sa používa pádlo s listami na oboch stranách, v kanoe len na jednej.

Rozdelenie
----------

Rýchlostná kanoistika – preteká sa spravidla na stojatej vode alebo mierne tečúcej. Trať dlhá 200 m, 500 m, 1 000 m je po stranách ohraničená bójkami. Dlhšie trate 2 km, 6 km, 10 km a maratón (36 až 42 km) sú vyznačené podľa profilu trate na jeden alebo viac okruhov. Špecifikom maratónu v kanoistike je prenáška. Tu pretekári musia vo vyznačenej časti trati bežať s pádlom a loďou v ruke. Plavidlá sú upravené pre jedného, dvoch alebo štyroch pretekárov. Pretekanie v kanoe je primárne mužský šport a olympijské hry nemajú kanoistické disciplíny pre ženy.

Vodný slalom a zjazd – preteká sa na prírodne tečúcej rieke, alebo na umelom kanáli s rôzne voliteľnými stupňami obťažnosti. Pri vodnom slalome je trať vyznačená zelenými a červenými bránkami a jej prejdenie trvá priemerne 1 – 3 minúty, záleží od obťažnosti. Jazdec musí cez zelenú bránku prejsť v smere jazdy a cez červenú bránku proti smeru jazdy. Dotknutie sa bránky pri prejazde ňou sa podľa nových pravidiel trestá 2 sekundami, vynechanie bránky 50 sekundami. Plavidlá sú upravené pre jedného alebo dvoch pretekárov. Pri vodnom zjazde bránky nie sú. Prejdenie trate trvá priemerne 15 – 20 minút a preteká sa na iných druhoch lodí ako pri vodnom slalome.
***Život je pes*** je česká filmová komédia z roku 1933 natočená režisérom Martinom Fričom.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Začínajúci hudobný skladateľ Viktor Honzl (Hugo Haas) sa snaží preraziť na hudobnú scénu, ale príliš sa mu nedarí. Aby mal z čoho zaplatiť účty, musí sa pretĺkať ako to ide a prijímať podradné zamestnania. Jedného dňa sa vypraví do hudobného vydavateľstva, aby sa spýtal, prečo jeho pieseň s názvom *To nevadí* nevydali. V kancelárii riaditeľa firmy, pána Durdysa (Theodor Pištěk) pieseň prehraje aj prespieva a zdá sa, že pána Durdysa presvedčil. Vinou zlomyseľných náhod a Viktorovej smoly, ktorá sa mu lepí na päty za každých okolností ale pieseň vydaná byť nemá. Viktor ale sklamaný nie je, pretože v nakladateľstve stretne Durdysovu dcéru Evu (Adina Mandlová), do ktorej sa okamžite zamiluje. Eve Durdysovej je ale Viktor skôr k smiechu. Viktor sa ale nevzdá a rozhodne sa, že stoj čo stoj získa zamestnanie v nakladateľstve. Na miesto hudobného znalca ale hľadajú výhradne staršieho a seriózneho pána. Ani to ale Viktora neodradí. Prezlečie sa za starého pána a vydáva sa za svojho vlastného strýčka. Miesto skutočne dostane a pán šéf je s ním nesmierne spokojný. Lenže príde háčik v podobe druhej dcéry pána Durdysa Heleny (Světla Svozilová), ktorá sa do pána znalca zamiluje. Viktor sa čím ďalej viac zaplieta do svojich výmyslov, ale podarí sa mu získať náklonnosť slečny Evy. Najväčší malér ale príde vo chvíli, kedy pán Durdys ohlási svadbu svojich dvoch dcér so strýčkom a synovcom Honzlovými. Viktor pochopí, že je zle, ale snaží sa z posledných síl predstierať, že strýčko existuje. Dlho sa mu to ale nedarí, Durdysovi na všetko prídu a zistia, že strýčko a synovec Honzlovi sú jedna a tá istá osoba. Situáciu ale zachráni nečakaný príjazd Heleninej veľkej lásky, profesora hudby, kvôli ktorému ihneď zabudne na nejakého strýčka Honzla. Viktorovi a Eve tak už nič nebráni v šťastí.

 Opis zápletky alebo rozuzlenia príbehu sa tu končí.

Externé odkazy
--------------

* *Život je pes* v Internet Movie Database (po anglicky)
* *Život je pes* v Česko-Slovenskej filmovej databáze

Zdroj
-----

* *Tento článok je čiastočný alebo úplný preklad článku Život je pes na českej Wikipédii.*
**Patrokles** (starogr. *Πατροκλῆς*) bol starogrécky sochár, činný v neznámom storočí.

Patrokles, syn Katilla z Krotónu, bol sochár pôsobiaci zrejme v archaickom období (6. stor. pred Kr. ?). Grécky cestovateľ Pausanias si po prehliadke sikyónskej pokladnice v Olympii do svojej sprievodcovskej príručky zaznamenal: „*Je tu umiestnená aj Apolónova socha z dreva krušpánového a má pozlátenú hlavu. Hovoria, že to bol dar Lokrov, ktorí obývajú Zefýrsky mys, a že ju zhotovil Krotónčan Patrokles, Katillov syn.*"

Pokladnice (náboženské) boli stavby určené k ochrane a vystavovaniu obetných darov jednotlivých gréckych miest. Sikyónska pokladnica v Olympii mala podľa opisu Pausania dve miestnosti, jednu postavenú v dórskom a druhú v iónskom slohu. Stavali ju približne na prelome 6. a 5. storočia pred Kr.

Referencie a bibliografia
-------------------------

1. 1 2  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Patrokles*
2. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 372.
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 470.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 356.
5. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 469.
6. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 574.
Logo Lidových novin
Budova mediálnej skupiny MAFRA, vydavateľa Lidových novín a Mladej fronty DNES na Andělu v Prahe
**Lidové noviny** sú český denník založený v roku 1893 v Brne. 

V denníku publikovalo mnoho slávnych českých spisovateľov. Do 2. svetovej vojny bol v spoločnosti denník vysoko uznávaný. Počas vojny prestal vychádzať a po komunistickom prevrate bolo jeho vydávanie nakoniec v roku 1952 zastavené. V roku 1987 bolo vydávanie denníka obnovené ilegálne a v roku 1989 legálne.

Lidové noviny sa od svojho vzniku venovali najmä zahraničnej politike a kultúre. Ako prvé v Česku uverejňovali politickú karikatúru. Do okruhu ich prispievateľov a redaktorov patrili napr. Karel Čapek, Josef Čapek, Eduard Bass, Karel Poláček, Rudolf Těsnohlídek, Jiří Mahen, Jan Drda, Václav Řezáč, ale i prezidenti Tomáš Garrigue Masaryk a Edvard Beneš.

V roku 1987 titul Lidové noviny obnovila skupina disidentov, ktorí sa rozhodli vytvárať nezávislé noviny. S počiatkom novodobého vydávania Lidových novín sú spojení ľudia ako Jiří Ruml, Jiří Dienstbier a Ladislav Hejdánek. Ich cieľom bolo noviny oficiálne zaregistrovať a vydávať ako mesačník. Na jeseň roku 1987 boli vydané dve nulté čísla, prvé číslo vyšlo v januári 1988. Pretože až do novembra 1989 sa noviny nedarilo oficiálne zaregistrovať, museli ich tvorcovia šíriť ako samizdat. Na jar roku 1990 začali Lidové noviny vychádzať ako denník. O niekoľko rokov neskôr sa zlúčili so zanikajúcou Lidovou demokraciou (denník ČSL), od ktorej prevzali modrú farbu titulnej stránky. 

Lidové noviny patria mediálnej skupine MAFRA, ktorá v Česku vydáva i denník Mladá fronta DNES. Mediálna skupina MAFRA bola v rokoch 1994 – 2013 súčasťou nemeckého vydavateľstva Rheinisch-Bergische Druckerei- und Verlagsgesellschaft, v júni 2013 skupinu MAFRA kúpil Agrofert vlastnený Andrejom Babišom.

Externé odkazy
--------------

* Lidové noviny
**Windows 98** je operačný systém vydaný spoločnosťou Microsoft 25. júna 1998, je súčasťou rady operačných systémov Microsoft Windows. Systém Windows 98 je dosť podobný o niečo staršiemu systému Windows 95, medzi novinky patrí lepšia podpora zberníc AGP a USB, podpora pre viac monitorov.

Na rozdiel od rady Windows NT stále ide o hybridný 16/32-bitový systém, ktorý mal časté problémy s nestabilitou a pády do modrej obrazovky s chybovým hlásením, ktoré sa volalo „Modrá obrazovka smrti" (*Blue screen of death*, *BSOD*). Dedí sa ešte podpora DOSu.

Windows 98 Second Edition
-------------------------

**Windows 98 Second Edition** (*Windows 98 Druhé vydanie*, bežne označované ako „Windows 98 SE") je mierne vylepšená verzia tohoto operačného systému, vydaná 9. mája 1999. Druhé vydanie obsahovalo opravy viacerých menších chýb, novú (piatu) verziu prehliadača Windows Internet Explorer, podporu pre zdieľanie pripojenia k Internetu (*Internet Connection Sharing*), vylepšenú podporu USB, Netmeeting verzia 3 a podporu pre DVD. Windows Internet Explorer už nie je podporovaný!

Koniec podpory zo strany Microsoftu
-----------------------------------

Dňa 11. júla 2007 vydala spoločnosť **Microsoft** poslednú aktualizáciu a ukončila oficiálnu podporu pre tento operačný systém. „Toto je posledné upozornenie pre všetkých tých, ktorý odkladali prechod z Windows 98/ME na Windows XP," uviedol Microsoft v tlačovej správe, ktorá informuje o ukončení podpory starých programov.

Systémové požiadavky
--------------------

* Procesor 486 DX 66 Mhz alebo výkonnejší
* minimálne 16 MB operačnej pamäti, 24 MB odporúčané
* Miesto na disku:
	+ Zo systému Windows 3.1 alebo 95: 120 – 295 MB (obvykle 195 MB)
	+ Nová inštalácia – FAT16: 165 – 300 MB (obvykle 225)
	+ Nová inštalácia – FAT32: 140 – 220 MB (obvykle 175)

Windows 98 nevie spoľahlivo adresovať viac ako 512 MB RAM. Dá sa použiť aj 1 GB RAM ale sú nutné aktualizácie. Ak máte viac ako 
1GB RAM je potrebné použiť utility HIMEMX.EXE ktorá nahradí HIMEM.SYS a umožňuje nastaviť koľko KB RAM sa má používať pre Windows 98.

Najvýkonnejšia zostava pre Windows 98SE
---------------------------------------

* Základná doska s čipsetom nForce 3 Ultra so Socketom 939 (na žiadnej variante nForce 4 už Windows 98 nefunguje!)
* Procesor AMD FX-57 (2,8 GHz) alebo Intel Pentium 4 HT 571 (3,8 GHz)
* 1 GB operačnej pamäti
* grafická karta do slotu AGP 8x – ATI Radeon 9800 (neoficiálne až ATI Radeon X850) alebo nVidia GeForce 6800 (82.69: GeForce 7800)
* 137 GB pevný disk (na väčšie disky treba neoficiálny update)

Externé odkazy
--------------

* Oficiálna stránka

Zdroje
------

* *Tento článok je čiastočný alebo úplný preklad článku Windows 98 na českej Wikipédii.*
Súradnice: 48°11′55″S 17°08′13″V﻿ / ﻿48,19857°S 17,137025°V﻿ / 48.19857; 17.137025

**Slovenská Grafia** je tlačiareň nachádzajúca sa v Bratislave, v mestskej časti Rača, v miestnej časti Krasňany na ulici Pekná cesta, kde sídli od roku 1971. 

Vznikla však (pod súčasným názvom) už v roku 1921 ako prvá tlačiareň na Slovensku, jej spoluzakladateľom bol známy politik Milan Hodža. V roku 1935 v nej vznikla prvá farebná publikácia pre Maticu slovenskú. O rok neskôr bola zavedená hĺbkotlačová technika a v roku 1938 ofsetová. Tradícia rotačnej tlače sa datuje rokom 1956, kedy boli inštalované prvé hĺbkotlačové a ofsetové rotačky a začala výroba farebných časopisov. Od roku 1997 je zavedená technológia bezfilmového zhotovenia tlačovej formy v hĺbkotlači - tzv. CTG a od roku 2000 aj pre ofset - CTP.

Ako jediná tlačiareň na Slovensku má potenciálnu okamžitú hodinovú kapacitu 8 miliónov strán A4, čo ju zaraďuje medzi európsku špičku.

Za socializmu (od roku 1955) niesla názov: *Polygrafické závody (Krasňany) n.p.* a bola súčasťou trustu Slovenská polygrafia. Súčasným majoritným akcionárom je Grafobal Group.

Referencie
----------

1. 1 2 3 4 5 6   *Profil spoločnosti* [online]. Bratislava: Slovenská grafia, [cit. 2011-05-19]. Dostupné online.
2. ↑   *Predstavenstvo* [online]. Bratislava: Slovenská grafia, [cit. 2011-05-19]. Dostupné online.
3. 1 2   *Výročná správa 2009* [online]. Bratislava: Slovenská grafia, 16.4.2010, [cit. 2011-05-19]. Dostupné online.

Externé odkazy
--------------

* oficiálna stránka
Telefónny automat spúšťa Windows XP Embedded
**Windows IoT**, predtým **Windows Embedded** je skupina operačných systémov od firmy Microsoft, ktoré patria medzi embedded systémy. Zahŕňa operačné systémy určené pre jednoúčelové využitie napr. v ovládacích zariadeniach, tlačiarňach, hracích automatoch, bankomatoch či sieťových serveroch.

História
--------

Prvý Windows embedded systém Windows NT 4.0 embedded vznikol už v roku 1998 v spolupráci firmy Microsoft a VenturCom. Cieľom bolo vyvinúť úsporný, nenáročný systém, ktorý by bolo možné univerzálne používať na veľkom množstve zariadení.

Vývojové vetvy
--------------

Windows Embedded zahŕňajú množstvo špecializovaných distribučných verzií, ktoré sú členené do vývojových vetiev.

### Windows Embedded Standard

Nové verzie systémov Windows Embedded Standard vychádzali väčšinou spoločne s novými verziami desktopových a serverových systémov Windows. Vyznačujú sa tým, že sa od klasických PC systémov príliš nelíšia.

#### Windows NT 4.0 Embedded

Windows NT mal slúžiť predovšetkým pre ovládanie nápojových automatov a bežných spotrebičov. Išlo v podstate o ten istý systém, ako Windows NT 4.0, rozdiel bol v možnosti individuálneho nastavovania jednotlivých komponentov.

Štandardná podpora Windows NT 4.0 Embedded skončila v roku 2003.

#### Windows XP Embedded

Windows XP Embedded boli vydané v roku 2001. Na začiatku roka 2014 využívalo približne 95% všetkých automatov (od bankomatov po hracie automaty) práve Windows XP embedded alebo desktopovú verziu Windows XP.

Vzhľadom na to, že podpora tohto systému na začiatku roka 2016 skončila, bolo nutné prejsť na novšie a podporované systémy.

### Windows CE

*Bližšie informácie v hlavnom článku: Windows CE*
Windows CE je asi najznámejšou vývojovou vetvou Windows. Prvýkrát bol predstavený Billom Gatesom na výstave COMDEX v roku 1996. Systém bol určený pre menšie počítače a vďaka svojej nenáročnosti sa presadil ako základ systémov Windows Mobile, alebo SmartPhone.

Najnovšia verzia je real-time operačný systém *Windows Embedded Compact 2013*

Rozšírenie
----------

Za pätnásť rokov našli Windows embedded systémy široké uplatnenie, od RFID čítačiek, platobných terminálov, priemyselných strojov, po medicínske prístroje, ktoré umožňujú zdieľanie dát pomocou cloudových služieb.

Referencie
----------

1. ↑  ČÍŽEK, Jakub. *95 % bankomatů běží na Windows XP. To může být problém*. 2014-01-17, [cit. 2016-05-27].
2. ↑   *Other Windows Embedded Products*. [Cit. 2016-05-27].

Zdroj
-----

*Tento článok je čiastočný alebo úplný preklad článku Windows Embedded na českej Wikipédii.*
**Patrokles** (starogr. *Πατροκλῆς*) bol grécky sochár z prelomu 4. a 3. storočia pred Kr.

Sochár Patrokles, rodák zo Sikyónu, tvoril na rozhaní 4. a 3. stor. pred Kr. Bol otcom sochára Daidala. Grécky cestovateľ Pausanias vo svojej sprievodcovskej príručke uvádza, že Patrokles so sochárom Kanachom zhotovili sochy desiatich bojovníkov (*Axionikos z Pellény, Theares z Hermionu, Pyrrhias z Fókie, Kómóm z Megary, Agasimenes zo Sikyónu, Euantidas z Ambrakie, Pythodotos z Korintu, Télykrates z Leukadie a Sparťania Epikydidas a Eteonikos*), a to sôch, ktoré boli votívnymi darmi Sparťanov v Delfách.
Tieto sochy boli súčasťou pamätníka zhotoveného na počesť spartského víťazstva nad Aténami pri *Aigospotamoi* (*Kozích riečkach*) v roku 405 pred Kr. V Delfách to bol jeden z najväčších pamätníkov (21 m dlhý) a aj najbohatších na sochy (38). Zachovali sa z neho mnohé fragmenty, hlavne z podstavcov sôch a nápisov.

Staroveký rímsky historik Plínius zaznamenal, že pôsobil hlavne počas 95. olympiády (v rokoch 400 až 396 pred Kr.) a že bol autorom sôch atlétov, bojovníkov, lovcov a obetníkov (alebo aj maliarom).

Referencie a bibliografia
-------------------------

1. 1 2 3  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Patrokles*
2. 1 2  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 372.
3. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 281.
4. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 412.
5. ↑  Plínius, *Naturalis Historia*, 34, 91.
**Pľuzgiernik lekársky** (názvy používané mimo taxonómie: **španielska muška, kantarida, kantarída**; lat. *Lytta vesicatoria*, *Cantharis vesicatoria*, *Meloë vesicatoria*) je jedovatý chrobák patriaci do čeľade májkovitých.

Život
-----

Vyskytuje sa v teplejších oblastiach. U nás sa objavuje v prvej polovici júna. Dospelé jedince sa hromadne vyskytujú na listnatých stromoch, najmä na jaseňoch, na ktorých požierajú listy. Samice kladú vajíčka do blízkosti hniezd samotárskych včiel (otvor v zemi). Vyliahnuté larvy vylezú na kvitnúcu rastlinu a čakajú na príchod včely. Pomocou troch pazúrikov sa prichytia na včelu, ktorá ich zanesie do hniezda. Tam sa larvy pľuzgiernika živia včelími larvami a zásobami včelích potravín.

Veľkosť a vzhľad
----------------

Celé telo aj s končatinami a tykadlami má kovovo-zelené. Hlavu má riedko ochlpenú a krovky lysé. Tykadlá sú článkované. Dosahuje dĺžku 12 – 21 mm. Už na diaľku sa prezrádza charakteristickým zápachom – „myšinou".

Jedovatosť
----------

Telo chrobáka obsahuje prudký jed kantaridín, ktorý nebezpečne pôsobí na obličky. Jedovatá látka bola odhadnutá na približne 0,2 – 0,7 mg na chrobáka. Jed produkujú hlavne samce. Chrobák taktiež vylučuje jedovaté činidlo, ktoré vylučuje z kĺbov ako mliečnu kvapalinu. Kontakt s touto tekutinou spôsobuje vznik pľuzgierov.

Z chrobáka sa vyrábajú tri druhy drog. Najznámejšia je droga tvorená usušeným telom chrobáka, nazývaná kantarida, kantaridy, španielska muška či španielske mušky. Obsahuje okrem iného vyššie uvedený kantaridín a v minulosti sa používala aj ako známe afrodiziakum – pozri španielska muška.

Referencie
----------

1. ↑  Pozri zdroje uvedené v článku španielska muška.
2. ↑  BRTEK, Ľubomír; KORBEL, Ladislav. *Veľká kniha živočíchov: hmyz, ryby, obojživelníky, plazy, vtáky, cicavce*. Ilustrácie Jindřich Krejča. 3. vyd. [s.l.] : Príroda, 1997. ISBN 9788007009905.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Pľuzgiernik lekársky**
* Spolupracuj na Wikidruhoch Wikidruhy ponúkajú informácie na tému **Pľuzgiernik lekársky**
**Disekcia axily** je chirurgický zákrok, pri ktorom sa odstraňujú lymfatické uzliny v oblasti pazuchy. Najčastejším dôvodom je podozrenie na metastázy do týchto uzlín pri zhubnom nádore prsníka, kedy sa zákrok kombinuje s mastektómiou alebo prsník zachovávajúcou operáciou. Zatiaľ, čo európska chirurgická škola disekciu preferuje, americká škola k nej pristupuje len v prípade biopsiou dokázanej metastázy.

Význam
------

Požaduje sa odstránenie minimálne 10 lymfatických uzlín, no extrémne radikálne techniky, ktoré mnohokrát výrazne znižovali následnú kvalitu života sa dnes už nepoužívajú. Rozsah ich postihnutia je najdôležitejším prognostickým faktorom rakoviny prsníka, i keď jeho význam v posledných rokoch klesá. Významný je fakt, že aj u malých invazívnych zhubných nádorov sa udáva výskyt mikrometastáz v týchto uzlinách až 20%.

Hoci to nie je jednoznačné, na základe viacerých štúdii sa zdá, že axilárna disekcia zlepšuje aspoň u malého počtu pacientiek čas prežitia. Minimálne ovplyvňuje prežitie pacientiek s malým nádorom a klinicky negatívnymi (nehmatnými) uzlinami a rovnaký nulový efekt má i u žien s veľkým nádorom a rozsiahlymi metastázami.

Komplikácie
-----------

Lokálne recidívy nie sú časté a závisia skôr od počtu odstránených uzlín a správnej techniky disekcie, než od ich rozsahu metastatického postihnutia. Rádioterapia bez disekcie má vyšší výskyt lokálnych recidív, no kombinácia ožiarenia a následnej disekcie so sebou prináša vyššie riziko pooperačných komplikácii.

* *seróm* - nahromadenie tekutiny, ktorú po operácií výraznejšie vylučuje rana. Rieši sa väčšinou punkciou, málokedy priamou chirurgickou intervenciou. Môže sa sekunádrne infikovať.
* *lymfedém* - je vážnou a obávanou neskorou komplikáciou. Stupeň závažnosti sa hodnotí podľa rozdielu obvodu neoperovaného a operovaného ramena (do 3 cm - ľahký, 3-5 cm - stredný, nad 5 cm - ťažký). Jeho vznik je podmienený najmä typom a rozsahom disekcie.
* *bolesti*
* *porucha citlivosti* na vnútornej strane ramena a priľahlej stene hrudníka
* *obmedzenie pohybu v oblasti ramena*
Základná schéma účtu
Príklad účtovných zápisov na účte 211
**Účet** alebo **konto** je jedným zo základných metodických prostriedkov účtovníctva pre zachytávanie stavov a zmien stavov jednotlivých druhov aktív a pasív. Účet možno chápať ako dvojstranné účtovné pole, na ktorom sa účtuje o rovnakom obsahu, napr. o peniazoch v pokladnici, na bankovom účte a podobne.

Schéma a náležitosti účtu
-------------------------

Na schematické znázornenie účtu sa vo všeobecnosti používa tvar veľkého tlačeného písmena T. Každý účet má dve strany alebo polia, pričom na jednej strane sa evidujú prírastky a na druhej strane úbytky aktív, pasív, nákladov alebo výnosov. Ľavú stranu účtu označujeme výrazom **„má dať"** (MD) a pravú stranu označujeme výrazom **„dal"** (D). Toto označenie vzniklo na základe personifikačnej teórie. Za každým účtom si bolo treba predstaviť osobu spravujúcu určitý druh majetku. Potom sa na ľavej strane účtu zaznamenávalo všetko to, čo prijal a v budúcnosti „má dať" a na pravej strane účtu, všetko to, čo už „dal".

Každý účet sa označuje presným názvom, ktorý vystihuje jeho ekonomický obsah a číselným znakom (kódom), ktorý je určený účtovou osnovou.

Účtovný zápis vykonaný na ktorejkoľvek strane účtu obsahuje zvyčajne tieto údaje:

* dátum zaúčtovania účtovného prípadu
* označenie a číslo účtovného dokladu, na základe ktorého sa vykonal účtovný zápis
* stručný opis účtovného prípadu
* peňažnú sumu
* číslo súvzťažného účtu, teda druhého účtu, na ktorom sa bude ten istý účtovný prípad účtovať

Referencie
----------

1. ↑  Soukupová, Božena; Šlosárová, Anna; Baštincová, Anna: *Účtovníctvo*. Bratislava: Iura Edition, 2004. 75 s.
**Účastnícke vedenie** alebo **lokálna slučka** je v telefónii fyzické vedenie z miestnej ústredne do miesta telefónnej prípojky. Je zakončené telefónnou zásuvkou umožňujúcou pripojenie telefónneho prístroja alebo iného koncového zariadenia.

Technická realizácia
--------------------

Najobvyklejšia podoba účastníckeho vedenia je elektrický obvod tvorený krúteným párom medených vodičov s priemerom 0,4, 0,6 alebo 0,8 mm podľa dĺžky vedenia. V súčasnosti sa pre jedného účastníka používajú 2 páry, v minulosti iba 1 pár. V minulosti existovali podvojné a skupinové linky, kde jedno vedenie slúžilo pre viacero účastníkov; ak jeden z účastníkov telefonoval, ostatní nemohli telefón používať. Tieto linky boli pre dátovú komunikáciu alebo pre pripojenie k Internetu nevhodné.

V niektorých krajinách využívajú účastnícke vedenia systém Digital Loop Carrier (DLC) alebo sú budované z optických vlákien (prenosový systém nazývaný fiber-in-the-loop).

Účastnícke vedenie môže slúžiť k poskytovaniu nasledujúcich služieb:

* analógový prenos hlasu (Plain old telephone service – POTS)
* Integrated Services Digital Network (ISDN)
* rôzne varianty Digital Subscriber Line (DSL)

ADSL sa môže prevádzkovať súčasne s telefónnou prípojkou alebo s ISDN prípojkou euroISDN2 (BRI0). Maximálna dĺžka účastníckeho vedenia pre ADSL je 5000 metrov, pre VDSL 1600 metrov.

Mnoho vlastníkov účastníckych vedení sú pôvodne štátne firmy, ktoré majú prirodzený monopol v prístupu k užívateľským vedeniam. Aby sa zabránilo monopolizácii nadväzujúcich služieb, v mnoho krajinách boli schválené zákony o sprístupnení lokálnej slučky (local loop unbundling), ktoré dovoľuje, aby využívanie účastníckeho vedenia alebo jeho nadhovorového pásma mohli poskytovať ďalšie firmy.

Účastnícke vedenie tak môže skončiť u alternatívneho operátora.

Termín „lokálna slučka" sa niekedy používa pre ľubovoľnú realizáciu poslednej míle pripojenia zákazníka k Internetu bez ohľadu na používanú technológiu. Pripojenie môže byť realizované:

* Cez elektrickú sieť: pozri Powerline Communication
* Optickou prípojkou: FiOS
* Satelitným pripojením: komunikačné satelity a satelitné pripojenie do Internetu spolu so satelitnou televíziou (DVB-S)
* Pomocou káblového modemu
* Wireless local loop (WLL) alebo Fixed Wireless Access (FWA): LMDS, WiMAX, GPRS, HSDPA, DECT

Pozri aj
--------

* Miestna ústredňa
* Posledná míľa
* RSU
* Telefónna ústredňa
* ISDN
* ADSL

Zdroj
-----

*Tento článok je čiastočný alebo úplný preklad článku Účastnické vedení na českej Wikipédii.*